B4-0045, 0064, 0074, 0081, 0091 και 0099/96

Ψήφισμα σχετικά με το Αφγανιστάν

Το Ευρωπαϊκό Κοινοβούλιο,

Α. υπενθυμίζοντας ότι το Αφγανιστάν έχει καταστραφεί λόγω του πολέμου από το Δεκέμβριο του 1979, όταν η Σοβιετική Ένωση εισέβαλε στη χώρα αυτή,

Β. υπενθυμίζοντας ότι, κατά τη δεκαετία του '80, διοχετεύθηκε τεράστια ποσότητα όπλων στις διάφορες αντιμαχόμενες ομάδες του Αφγανιστάν τόσο από τη Σοβιετική Ένωση όσο και από τις Ηνωμένες Πολιτείες και τα κράτη μέλη της ΕΕ, συμπεριλαμβανομένων της Γερμανίας και του Ηνωμένου Βασιλείου, καθώς και από τις ισλαμικές χώρες, μεταξύ των οποίων συγκαταλέγονται το Πακιστάν, η Σαουδική Αραβία και το Ιράν,

Γ. υπενθυμίζοντας ότι οι συμφωνίες της Γενεύης της 14ης Απριλίου 1988 οδήγησαν στην αποχώρηση των σοβιετικών δυνάμεων από το Αφγανιστάν το 1989, αποχώρηση η οποία συνοδεύθηκε από την ήττα του Προέδρου Νατζιμπουλάχ το 1992 από τις διάφορες ομάδες των Μουτζαχεντίν,

Δ. σημειώνοντας ότι, παρόλο που όλες οι ομάδες των Μουτζαχεντίν υπέγραψαν τη συμφωνία του Ισλαμαμπάντ, το Μάρτιο του 1993, υπήρξε επανάληψη των εχθροπραξιών μεταξύ των διαφόρων ομάδων,

Ε. σημειώνοντας την ξαφνική άνοδο του κινήματος Taliban των αφγανών προσφύγων φοιτητών Pashtoun από τα φανατικά ισλαμικά σχολεία του Πακιστάν, που κατέλαβε τις νότιες επαρχίες του Αφγανιστάν στα τέλη του 1994,

ΣΤ. λαμβάνοντας υπόψη τη σύγκρουση που φέρνει σήμερα σε αντιπαράθεση την κυβέρνηση της Καμπούλ με τους φανατικούς ισλαμιστές φοιτητές, οι οποίοι επονομάζονται Taliban,

Ζ. συγκλονισμένο από τις πληροφορίες για νέες βαρειές απώλειες μεταξύ του άμαχου πληθυσμού, κυρίως λόγω των επιθέσεων που πραγματοποιεί ο στρατός των Taliban που χρησιμοποίησε πυροβολικό και αεροπορικές δυνάμεις για να πλήξει στόχους αμάχων,

Η. ιδιαίτερα ανήσυχο για τις αεροπορικές επιδρομές που εξαπολύθηκαν στις 26 Νοεμβρίου 1995 από την ελεγχόμενη από τους Taliban πόλη του νότιου Αφγανιστάν Kandahar κατά της Καμπούλ και το βομβαρδισμό της με βόμβες πολλαπλών θραύσεων που προκάλεσαν το θάνατο 39 πολιτών (μεταξύ των οποίων και 13 παιδιών) και τον τραυματισμό 140 άλλων,

Θ. συγκλονισμένο από την εφαρμογή της φονταμενταλιστικής ερμηνείας της σαρία, στις περιοχές που ελέγχουν οι αρχές των Taliban,

Ι. εκτιμώντας τα στοιχεία σύμφωνα με τα οποία οι φοιτητές Taliban εκπαιδεύονται και εφοδιάζονται από το Πακιστάν, μία χώρα που έχει γενναιόδωρα προσφέρει καταφύγιο σε εκατομμύρια αφγανούς πρόσφυγες από το 1979,

ΙΑ. λαμβάνοντας υπόψη ότι η Ευρωπαϊκή Ένωση και τα κράτη μέλη της χορηγούν τη μεγαλύτερη βοήθεια προς το Αφγανιστάν, αλλά δεν φαίνεται να έχουν μια συγκροτημένη πολιτική προσέγγιση για να προσφέρουν την ειρήνη στον αφγανικό λαό,

ΙΒ. υπενθυμίζοντας ότι ο πόλεμος διαρκεί ήδη από 16ετίας, ότι έχουν βρει το θάνατο 2 εκατομμύρια περίπου άτομα και ότι εκατομμύρια άλλων είναι πρόσφυγες, ότι οι δολοφονίες, τα βασανιστήρια και οι κάθε είδους παραβιάσεις σε βάρος γυναικών και παιδιών που οφείλονται στο φανατισμό και την έλλειψη ανοχής των αντιμαχομένων τμημάτων αποτελούν μέρος της καθημερινής ζωής του μαρτυρικού αυτού λαού,

ΙΓ. λαμβάνοντας υπόψη ότι το Αφγανιστάν είναι τώρα μια σχεδόν ολοσχερώς κατεστραμμένη χώρα όπου όλες οι παραγωγικές υποδομές καθώς και οι υποδομές για τις τηλεπικοινωνίες, την υγεία και την εκπαίδευση έχουν καταστραφεί,

ΙΔ. υπενθυμίζοντας ότι το Αφγανιστάν συγκαταλέγεται στις χώρες που πλήττονται περισσότερο από χερσαίες νάρκες και νάρκες κατά προσωπικού που προκαλούν καθημερινά θανάτους πολιτών,

ΙΕ. επισημαίνοντας τα διογκούμενα προβλήματα διακίνησης ναρκωτικών και γενικού λαθρεμπορίου στην περιοχή που τώρα αποτελεί τη βάση της αφγανικής οικονομίας και ότι το εμπόριο αυτό χρησιμεύει τόσο για την αγορά όπλων εκ μέρους των διαφόρων φατριών, όσο και για την υπονόμευση των οικονομιών των γειτονικών χωρών και ιδίως του Πακιστάν,

Το Ευρωπαϊκό Κοινοβούλιο,

1. εκφράζει την αλληλεγγύη του προς τον αφγανικό λαό που είναι το πρώτο θύμα των συνεχιζομένων συγκρούσεων στο έδαφός του και καταδικάζει σθεναρά τη συνέχιση του πολέμου, την παραβίαση των ανθρωπίνων δικαιωμάτων και τις φρικαλεότητες για τις οποίες ευθύνονται όλα τα αντιμαχόμενα μέρη[semigr ]

2. καταγγέλλει τις στρατιωτικές επιθέσεις των Taliban, των οποίων διακηρυγμένος στόχος είναι να ανατρέψουν την υφιστάμενη εξουσία, προκειμένου να εγκαθιδρύσουν δια της βίας φανατικό ισλαμικό καθεστώς, και καταδικάζει ιδίως την αεροπορική επιδρομή που πραγματοποίησαν οι Taliban στις 26 Νοεμβρίου 1995 στις συνοικίες αμάχων της πρωτεύουσας Καμπούλ[semigr ]

3. καλεί την κυβέρνηση του Πακιστάν να ασκήσει πίεση στους Taliban, προκειμένου να σταματήσουν τη στρατιωτική τους επίθεση[semigr ]

4. καλεί την κυβέρνηση του Αφγανιστάν, την ουζμπεκική πολιτοφυλακή, το στρατό των Taliban, τις ομάδες των Μουτζαχεντίν Shia και άλλα μέρη, να επιτύχουν μία κοινή συμφωνία για την κατάπαυση των εχθροπραξιών και την ανοικοδόμηση της χώρας[semigr ]

5. ζητεί επίμονα από τις κυβερνήσεις του Πακιστάν, του Ιράν, της Σαουδικής Αραβίας, της Ινδίας, του Ουζμπεκιστάν, της Ρωσίας, των ΗΠΑ και των κρατών μελών της Ευρωπαϊκής Ένωσης που πωλούν ή παρέχουν όπλα ή ακόμη διευκολύνουν τη διέλευσή τους να παύσουν αμέσως τις ενέργειες αυτές, καθώς επίσης και κάθε ανάμειξη στα εσωτερικά του Αφγανιστάν[semigr ]

6. καλεί την Ευρωπαϊκή Ένωση και τα κράτη μέλη της να αποφασίσουν να επιβληθεί πάραυτα εμπάργκο στις προμήθειες όπλων προς το Αφγανιστάν και, μέσω των Ηνωμένων Εθνών, να προβούν στην επιβολή παγκόσμιου εμπάργκο όπλων[semigr ]

7. επιδοκιμάζει την πρόσφατη πρωτοβουλία του μεσολαβητή των Ηνωμένων Εθνών για το Αφγανιστάν, κ. Mahmud Mestiri, να οδηγήσει στο τραπέζι των διαπραγματεύσεων τα αντιμαχόμενα μέρη, και καλεί το Ευρωπαϊκό Συμβούλιο να καταβάλει κάθε δυνατή προσπάθεια για να υποστηρίξει την αποστολή αυτή[semigr ]

8. ζητεί από το Συμβούλιο και την Επιτροπή καθώς και από τις κυβερνήσεις των κρατών μελών να χρησιμοποιήσουν όλη την επιρροή τους στα διάφορα αντιμαχόμενα μέρη, τόσο εντός όσο και εκτός του Αφγανιστάν, για να επιτύχουν τον τερματισμό των εχθροπραξιών και την παύση των φρικαλεοτήτων εις βάρος του άμαχου πληθυσμών, συγκροτώντας μια διεθνή ομάδα επαφής που θα εργασθεί για την επίτευξη του σκοπού αυτού υπό την αιγίδα των Ηνωμένων Εθνών[semigr ]

9. ζητεί από την ΕΕ και τα κράτη μέλη της να προσφέρουν τη βοήθειά τους τόσο στους αφγανούς πρόσφυγες που βρίσκονται στο Πακιστάν και το Ιράν όσο και σ´ αυτούς που έχουν εγκαταλείψει τις εστίες τους αλλά βρίσκονται ακόμα εντός του Αφγανιστάν, κυρίως στον άμαχο πληθυσμό της Καμπούλ, βοήθεια η οποία είναι ιδιαιτέρως αναγκαία το χειμώνα, λαμβάνοντας ιδιαίτερη μέριμνα για την ευάλωτη κοινωνική θέση των γυναικών και των κοριτσιών[semigr ]

10. ζητεί εκ νέου από την ΕΕ και τα κράτη μέλη της να συνεχίσουν και να αυξήσουν την τεχνική και οικονομική βοήθεια που προσφέρουν για την εξουδετέρωση των χερσαίων ναρκών και των ναρκών κατά προσωπικού στο Αφγανιστάν[semigr ]

11. επισημαίνει ότι η απελπιστικά βραδύρρυθμη διαδικασία καταστροφής των ναρκοπεδίων στο Αφγανιστάν καθιστά επιτακτικότερη την ανάγκη να επιβληθεί παγκοσμίως καθολική απαγόρευση στις χερσαίες νάρκες[semigr ]

12. ζητεί από τα Ηνωμένα Έθνη και από τα μέλη τους να εντείνουν τις προσπάθειές τους για τον έλεγχο της διακίνησης των ναρκωτικών στο Αφγανιστάν, απευθύνει δε έκκληση προς την Ευρωπαϊκή Ένωση να στηρίξει τις σχετικές προσπάθειες της πακιστανικής κυβέρνησης, παρέχοντας κυρίως βοήθεια στην Ειδική Δύναμη για την Καταπολέμηση των Ναρκωτικών[semigr ]

13. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις του Αφγανιστάν, του Πακιστάν, του Ουζμπεκιστάν, του Τατζικιστάν, του Τουρκμενιστάν, της Ρωσίας, της Σαουδικής Αραβίας, των ΗΠΑ, του Ιράν και της Ινδίας, καθώς και στα κράτη μέλη του Συμβουλίου Ασφαλείας των Ηνωμένων Εθνών.